Document ID: 32009D0111

KOMISIJAS LĒMUMS
(2009. gada 10. februāris)
par standarta EN 3-8:2006 “Pārnēsājamie ugunsdzēsības aparāti. 8. daļa: Standarta EN 3-7 prasību papildinājums par konstruktīvo risinājumu, spiedienizturības un mehāniskās iedarbības testiem ugunsdzēsības aparātiem ar maksimālo pieļaujamo spiedienu vienādu vai zemāku par 30 bāriem” atsauces publicēšanu saskaņā ar Direktīvu 97/23/EK par spiediena iekārtām
(izziņots ar dokumenta numuru K(2009) 739)
(Dokuments attiecas uz EEZ)
(2009/111/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1997. gada 29. maija Direktīvu 97/23/EK par dalībvalstu normatīvo un administratīvo aktu tuvināšanu attiecībā uz spiediena iekārtām (1) un jo īpaši tās 6. pantu,
ņemot vērā Pastāvīgās komitejas atzinumu, kas izveidota ar 5. pantu Eiropas Parlamenta un Padomes 1998. gada 22. jūnija Direktīvā 98/34/EK, kas nosaka informācijas sniegšanas kārtību tehnisko standartu un noteikumu, un Informācijas sabiedrības pakalpojumu noteikumu sfērā (2),
tā kā:
(1)
Direktīvā 97/23/EK noteikts, ka spiediena iekārtu un kompleksu var piedāvāt tirgū un nodot ekspluatācijā tikai tad, ja, pareizi uzstādot un uzturot kārtībā, kā arī lietojot paredzētajiem mērķiem, tie neapdraud cilvēku un attiecīgā gadījumā arī mājdzīvnieku veselību un drošību, kā arī neapdraud īpašuma drošību.
(2)
Uzskata, ka spiediena iekārtas atbilst Direktīvas 97/23/EK 3. pantā minētajām būtiskajām prasībām, ja tās atbilst nacionālajiem standartiem, transponējot saskaņotos standartus, kuru atsauce ir publicēta Eiropas Savienības Oficiālajā Vēstnesī.
(3)
Saskaņā ar Direktīvas 97/23/EK 6. pantu Zviedrija iesniedza oficiālu iebildumu pret Eiropas Standartizācijas komitejas (CEN) 2006. gada 2. novembrī pieņemto standartu EN 3-8:2006, uz kuru atsauce Eiropas Savienības Oficiālajā Vēstnesī vēl nav publicēta.
(4)
Savā oficiālajā iebildumā Zviedrija atzīmē, ka standarta EN 3-8:2006 5. iedaļā nav precizēti izmantojamo materiālu veidi un tādējādi tas neatbilst Direktīvas 97/23/EK I pielikuma 4. punkta būtiskām prasībām.
(5)
Tā kā standarta EN 3-8:2006 5. iedaļā paredzēts katra atsevišķa gadījuma materiālu novērtējums, ko veic pilnvarotā iestāde (īpaša materiālu novērtējuma pieeja), izmantojamo materiālu veidu specifikācija nav obligāta. Turklāt, ja nav konkrētu tehnisko specifikāciju, standarta EN 3-8:2006 5. iedaļa nevar pamatot pieņēmumu par atbilstību prasībām Direktīvas 97/23/EK I pielikuma 4. punktā.
(6)
Zviedrija arī uzskata, ka, tā kā standarta EN 3-8:2006 5. iedaļā nav sniegta materiālu specifikācija, 6. iedaļā trūkst svarīgas informācijas, kas ir vajadzīga, lai izpildītu Direktīvas 97/23/EK I pielikuma 2.2.4. punkta prasības.
(7)
Direktīvas 97/23/EK I pielikuma 2.2. punktā aprakstītas metodes spiediena iekārtu pietiekamas izturības nodrošināšanai, tostarp aprēķina metode vai eksperimentālās projektēšanas metode bez aprēķina. Eksperimentālās projektēšanas metodes pamatā ir testa programma, kā noteikts 2.2.4. punkta a) un b) apakšpunktā, kas ietver spiediena izturības testu.
(8)
Standarta EN 3-8:2006 6. iedaļa paredz eksperimentālo projektēšanas metodi bez aprēķina. Kā noteikts Direktīvas 97/23/EK I pielikuma 2.2.4. punktā, tas paredz testu programmu ar vairākiem testiem. Direktīva 97/23/EK neizslēdz īpaša materiālu novērtējuma pieeju kā metodi izmantoto materiālu atbilstības I pielikuma 4. punkta materiālu specifikācijai pierādīšanai, ja ražotājs piemēro eksperimentālo projektēšanas metodi. Tā kā EN 3-8:2006 5. iedaļā nav norādītas īpašas materiālu prasības, iekārtu ražotājam jānodrošina, ka izmantotie materiāli atbilst direktīvas I pielikuma 4. punkta prasībām. Uz šā pamata pilnvarotās iestādes, kas atbildīga par iekārtu atbilstības novērtējumu, kontrolē eksperimentālās projektēšanas metodes testa programmā par spiediena testa parametru jāizmanto materiālu īpašības.
(9)
Zviedrija arī atzīmē, ka EN 3-8:2006 7.2.2. iedaļa par metināšanas procedūrām neatbilst Direktīvas 97/23/EK I pielikuma 3.1.2. punktam, jo papildus uzskaitītajiem standartiem ir atklāta atsauce uz citiem atzītiem metināšanas EN standartiem.
(10)
Direktīvas 97/23/EK I pielikuma 3.1.2. punktā noteiktas prasības attiecībā uz pastāvīgo savienojumu. Standarta EN 3-8:2006 7.2.2. iedaļā atsauce, ka “citi standarti ir pieņemami” nav atbilstošs un pietiekami konkrēts tāda standarta formulējums, kurš izvirza pieņēmumu ar atbilstību Direktīvas 97/23/EK prasībām. Saskaņotā standartā, kas izvirza pieņēmumu ar atbilstību direktīvas prasībām, jānorāda konkrētas projektēšanas, ražošanas un testēšanas tehniskās specifikācijas, lai tādējādi palīdzētu ražotājiem un sekmētu spiediena iekārtu atbilstību attiecīgajām būtiskajām prasībām. Taču EN 3-8:2006 7.2.2. iedaļā minēta konkrētu atsauču virkne uz standartiem, kuros minētas metināšanas specifikācijas. Tāpēc, lai gan 7.2.2. iedaļa ir jāuzlabo, nebūtu proporcionāli šā iemesla dēļ standarta atsauces nepublicēt.
(11)
Visbeidzot, Zviedrija uzskata, ka standarta EN 3-8:2006 7.3.1. iedaļa par spiediena iekārtas dažādās sastāvdaļās izmantoto materiālu izsekojamību ir neprecīza, nenosaka konkrētu tehnisku risinājumu, un tādēļ tas nevar izvirzīt pieņēmumu par atbilstību Direktīvas 97/23/EK I pielikuma 3.1.5. punkta prasībām.
(12)
Direktīvas 97/23/EK I pielikuma 3.1.5. punktā (izsekojamība) noteikts, ka jāīsteno piemērotas procedūras, lai ar piemērotiem līdzekļiem identificētu spiediena izturību veicinošu materiālu, no kā izgatavo iekārtas sastāvdaļas, to saņemot, ražošanas laikā un līdz ražotās spiediena iekārtas gala testam. Šīs prasības mērķis ir novērst jebkādas šaubas par iekārtā izmantoto materiālu specifikāciju. Ražotājs atkarībā no īpašībām un ražošanas metodes var piemērot dažādas procedūras. Pilnvarotā iestāde, kas veic iekārtas atbilstības novērtēšanas procedūru, katrā atsevišķā gadījumā novērtē, vai šīs procedūras atbilst direktīvas I pielikuma 3.1.5. punkta prasībām. Tāpēc, lai gan 7.3.1. iedaļa ir jāuzlabo, nebūtu proporcionāli šā iemesla dēļ standarta atsauces nepublicēt.
(13)
Šim nolūkam Komisija pieprasīs CEN trīs gadu laikā izstrādāt pārskatītu EN 3-8:2006 redakciju, lai tie precīzāk atbilstu Direktīvas 97/23/EK prasībām. Pēc šā uzdevuma izpildes un atkarībā no tā rezultātiem varētu paredzēt nākamos lēmumus par standarta pašreizējo redakciju.
(14)
Tādēļ atsauces uz standartu EN 3-8:2006 jāpublicē Eiropas Savienības Oficiālajā Vēstnesī,
IR PIEŅĒMUSI ŠO LĒMUMU.
1. pants
Standarta EN 3-8:2006 “Pārnēsājamie ugunsdzēsības aparāti. 8. daļa: Standarta EN 3-7 prasību papildinājums par konstruktīvo risinājumu, spiedienizturības un mehāniskās iedarbības testiem ugunsdzēsības aparātiem ar maksimālo pieļaujamo spiedienu vienādu vai zemāku par 30 bāriem” atsauce jāpublicē Eiropas Savienības Oficiālajā Vēstnesī.
2. pants
Šis lēmums ir adresēts dalībvalstīm.
Briselē, 2009. gada 10. februārī

Labels: 1
20
7
18
15